suboticagas od septembra skuplji gas
Channel: super-info.rs
Date: 13/08/2013

super-info.rs

13.08.2013.

Od septembra skuplji gas

Srbijagas će od 1. septembra javnim snabedvačima isporučivati gas po ceni od 39,12 dinara po kubnom metru, što je za 6,4 odsto više od dosadašnje cene. 

Upravni odbor JKP "Suboticagas" je na svojoj sednici održanoj 9. avgusta izvršio korekciju cena po svojoj metodologiji i nova cena za kategoriju domaćinstva iznosi 46,94 dinara po kubnom metru isporučenog gasa. Predlog nove cene, koja je u odnosu na prethodnu povećana za oko 5%  treba da odobri Agencija za energetiku. Agencija je procenila da će do sredine avgusta završiti ocenu odluka o cenama koje su utvrdili javni snabdevači gasa. 

Po novim tržišnim uslovima poslovanja u narednom periodu "klizanje" kursnih razlika dinara bi moglo dovesti u nepovoljnu poziciju sve lokalne distributere gasa, gde će Suboticagas preko udruženja distributera Vojvodine i Srbije od Ministarstva energetike zatražiti da se ovaj segment zadrži pod kontrolom. 

U Suboticagasu u narednom kratkoročnom periodu ne očekuju drastičnija kolebanja cena energenata.
- Biće povremenih korekcija u zavisnosti od kretanja kursne razlike u odnosu dolara prema dinaru, a što se tiče tehničkih parametara, tu ne očekujemo nikakve promene. Naprotiv, očekujemo stabilno i korektno snabdevanje, kaže direktor JKP "Suboticagas" Grgo Horvacki.